**PRAVILNIK**

**O OBRASCU MJENICE I NAKNADI ZA POSREDOVANJE**

**("Službene novine Federacije BiH", br. 46/00, 7/01, 97/07, 85/18, 10/20 i 11/23)**

**- prečišćena neslužbena verzija -**

**I - OPĆE ODREDBE**

**Član 1.**

Ovim pravilnikom propisuje se izrada, štampanje, puštanje u upotrebu i distribucija obrazaca mjenice i iznos naknade za posredovanje kod povratne mjenice u smislu člana 110. stav 2. Zakona o mjenici na teritoriji Federacije Bosne i Hercegovine.

**II - IZDAVANJE**

**Član 2.**

Obrazac mjenice izrađuje se na specijalnom bijelom papiru (dokument papir) težine 90 grama s ugrađenim dvjema UV zaštitama u strukturu papira i s nevidljivom UV zaštitom u linijskom tisku, te vodenim znakom, odnosno vodenim znakom za kojeg proizvođač posjeduje odgovarajući certifikat, a unikatnost figurativne vrijednosti vodenog znaka može biti njegove izričite namjene za poslove Federalnog ministarstva finansija-Federalnog ministarstva financija (u daljem tekstu: Ministarstvo).

Papir mora biti hemijski reaktivan, tj. mora reagovati na određeni broj hemijskih sredstava za brisanje i izmjenu podataka. Vodeni znak na papiru je višetonsko pozicionog karaktera, a sigurnosne podloge moraju biti izrađene u kombinaciji s posebno izrađenim antikopirnim bojama uz obavezno korištenje numeratora koji posjeduju certifikat uz kombinaciju devet znakova (slova i brojeva) ili uz kombinaciju sedam brojeva.

**Član 3.**

Obrazac mjenice ima slijedeći izgled:

1. dimenzije obrasca mjenice zajedno s bijelim rubom su 240 mm x 95 mm,

2. oznaku da je mjenica napisana u samom slogu isprave na jeziku na kome je sastavljena, mjesto, datum izdavanja i datum dospjelosti,

3. tekst na mjenici štampan je tamno plavom bojom na četverougloj podlozi plave i crvene boje u kojoj je u valovitim crtama štampan natpis:"Federacija Bosne i Hercegovine", ,

4. uz lijevi bočni rub mjenice štampana je riječ "PRIHVAĆAMO", a u šest redova počevši od gornjeg lijevog ugla su riječi: "FEDERACIJA BOSNE I HERCEGOVINE", "U........20...", "platite za ovu .......... mjenicu:, "po naredbi..............svotu od ", "vrijednost primljena ........ i stavite u račun:.........izvješće", "Trasatu", "Plaćanje:". te "Trasant:".

5. u gornjem desnom uglu i središnjem dijelu štampana je linijska podloga za upis elemenata prilikom ispunjavanja obrasca mjenice.

**Član 4.**

Obrasce mjenice tiska, pušta u upotrebu i vrši distribuciju putem Finansijsko-informatičke agencije (u daljem tekstu: FIA) Ministarstvo.

**Član 5.**

Ministarstvo povjerava štampanje obrazaca mjenice pravnom licu koje može osigurati zaštitu i sigurnost štampanja obrazaca mjenice.

Ugovorom između Ministarstva i pravnog lica kojem se povjerava štampanje obrazaca mjenice, regulisat će se odnosi između Ministarstva i štamparije u vezi planiranih potreba i naručenih količina obrazaca mjenice, mjesto i način isporuke odštampanih obrazaca mjenice, te vođenje evidencije u štampariji odštampanih obrazaca mjenice.

Na temelju ugovora iz stava 2. ovog člana Ministarstvo daje štampariji narudžbu za izradu-dizajniranje obrazaca mjenice na osnovu elemenata iz čl. 2. i 3. ovog pravilnika i štampanje istih.

**Član 6.**

*(brisano)*

**III - DISTRIBUCIJA**

**Član 7.**

Maloprodaju obrasca mjenice obavlja FIA.

Cijena obrazca mjenice je 5 KM.

Ministarstvo i FIA ugovorom uređuju puštanje, upotrebu, distribuciju i druga pitanja, te naknadu koja pripada FIA za poslove u vezi s obrazcima mjenice.

**IV - NAKNADA ZA POSREDOVANJE**

**Član 8.**

Naknada za posredovanje kao i pristojba za povratnu mjenicu u skladu sa članom 53. stav 2. Zakona o mjenici iznosi 10% provizije mjenične svote u korist onoga ko ostvari regresno pravo zbog neakceptiranja mjenice, a što je ugovoreno.

**Član 9.**

Mjenice izdane na blanketu prema ovom pravilniku vrijede do dana dospijeća na naplatu.

**Član 10.**

Ovaj pravilnik stupa na snagu osmog dana od dana objavljivanja u "Službenim novinama Federacije BiH".